OBH 6996/1997.
Az állampolgári jogok országgyűlési biztosának jelentése
Ügyintéző: Dr. Gáspárné  dr. Pere Katalin

Az eljárás megindulása

A panaszos azért fordult segítségért az állampolgári jogok országgyűlési biztosához, mert véleménye szerint a magyar-szovjet szociálpolitikai egyezmény alapján megállapított nyugdíja kiszámításánál mind szolgálati idő, mind összegszerűség tekintetében tévedett a Nyugdíjbiztosítási Igazgatóság. A panaszos szerint fellebbezésére hónapokon át nem kapott választ.

Érintett alkotmányos jogok

Szociális biztonsághoz való jog [Alk. 70/E. § (1-2) bek.]

Alkalmazott jogszabályok

A társadalombiztosításról szóló 1975. évi II. tv. (1) 1963. évi 13. tvr-el kihirdetett magyar-szovjet szociálpolitikai egyezmény.

Megállapított tényállás

A panaszos áttelepült nyugdíjas, az áttelepülés ideje 1996. február 1. Az 1996. február 15-én előterjesztett igény alapján, az elbírálásra illetékes Fővárosi és Pest Megyei Nyugdíjbiztosítási Igazgatóság 1996. március 6-án kelt határozatával havi 12.000.- Ft folyamatos előleget állapított meg a panaszos részére.

Az igény elbírálása az 1993. évi 13. törvényerejű rendelettel kihirdetett magyar-szovjet szociálpolitikai egyezmény alapján történt. Az egyezmény rendelkezései szerint a nyugellátást annak a Szerződő Félnek az illetékes szerve állapítja és folyósítja saját államának jogszabályai szerint és saját terhére, amelynek területén a jogosultnak a kérelem benyújtásakor állandó lakóhelye van. Ha a Szerződő Felek egyikének területén nyugellátásban részesülő személy a másik Szerződő Fél területére költözött át, a nyugellátás folyósítását az áttelepülés hónapjának utolsó napjával be kell szüntetni. Az átköltözést követő hónap első napjától a fogadó Szerződő Fél illetékes szerve állapít meg nyugellátást saját államának jogszabályai szerint és folyósítja azt saját terhére.

A panaszos ügyében az adatközlésre illetékes ukrán Népjóléti Minisztérium adatszolgáltatása szerint 1963. áprilistól számára rokkantsági nyugdíjat állapítottak meg, azzal a megjegyzéssel, hogy a rokkantsági csoport élete végéig került megállapításra. Arra vonatkozó adatot nem közöltek, hogy a megállapított nyugdíj folyósítását a későbbiek folyamán korlátozták, szüneteltették volna. Az öregségi nyugdíjra jogosító korhatár betöltését követően pedig öregségi nyugdíjat állapítottak meg. 

A Fővárosi és Pest Megyei Nyugdíjbiztosító igazgatóság az adatközlés alapján, a hatályos magyar jogszabályoknak megfelelően bírálhatta el a panaszos igényét a B.37-669/96/09. számú, 1996. október 29-én kelt határozatával.
A panaszos a határozat ellen fellebbezéssel élt. A fellebbezés elbírálása érdekében az Igazgatóság pótlólagos adatszolgáltatást (illetőleg pontosítást) kért az Ukrán Népjóléti Minisztériumtól. 1997. április 15-én felvett, a panaszos által is aláírt jegyzőkönyv szerint az ügy előadója és revizora részletes tájékoztatást adott a pótlólagos adatszolgáltatás szükségességéről és arról, hogy azok beérkezéséig érdemben nem bírálható el a fellebbezés.

A Fővárosi és Pest Megyei Nyugdíjbiztosító Igazgatóság 37-00639/96/43. számon 1998. március 10-én meghozta a módosító határozatát, illetve a póteljárás eredményeként a havi átlagkeresetet és a nyugdíj összegét megváltoztatta. A panaszos a korábban benyújtott, a Budakörnyéki Bírósághoz címzett keresetét visszavonta.

Az állampolgári jogok országgyűlési biztosa alkotmányos jogsérelmet nem állapított meg, a vizsgálatot lezártnak tekinti.

Budapest, 1998. július 13.

Gönczöl Katalin